Vyhlásenie
Ministerstva práce, sociálnych vecí a rodiny Slovenskej republiky
podľa čl. 13 ods. 2 Legislatívnych pravidiel vlády Slovenskej republiky

	Návrh zákona o prídavku na dieťa a o príspevku k prídavku na dieťa sa predkladá na rokovanie vlády Slovenskej republiky bez rozporu. 

N á v r h

Zákon
z ......................... 2001

o prídavku na dieťa a o príspevku k prídavku na dieťa

Národná rada Slovenskej republiky sa uzniesla na tomto zákone:

§ 1
Úvodné ustanovenia
	(1) Tento zákon upravuje poskytovanie prídavku na dieťa a poskytovanie príspevku k prídavku na dieťa (ďalej len „príspevok“).
	(2) Prídavok na dieťa a príspevok  sú štátne sociálne dávky, ktorými štát prispieva na výchovu a výživu nezaopatreného dieťaťa.

Prvá časť
Prídavok na dieťa
§ 2
Oprávnená osoba 
(1)	Oprávnená osoba na uplatnenie nároku na prídavok na dieťa je
a)	rodič nezaopatreného dieťaťa,
b)	osoba, ktorej je nezaopatrené dieťa zverené do starostlivosti nahrádzajúcej starostlivosť rodičov na základe právoplatného rozhodnutia príslušného orgánu,^)
c)	plnoleté^) nezaopatrené dieťa, ak niet osoby uvedenej v písmene a), alebo ak toto dieťa má upravenú vyživovaciu povinnosť od  rodičov,
d)	plnoleté nezaopatrené dieťa, ktoré uzavrelo manželstvo, alebo ktorého manželstvo zaniklo.
(2) Ak je viac oprávnených osôb, ktoré spĺňajú podmienky nároku na prídavok na dieťa podľa tohto zákona, prídavok na dieťa patrí len jednej z nich. 
§ 3
Nárok na prídavok na dieťa
(1)	Podmienky nároku na prídavok na dieťa sú 
a)	starostlivosť oprávnenej osoby o nezaopatrené dieťa, ak ide o oprávnenú osobu uvedenú v § 2 ods. 1 písm. a) a b),
b)	trvalý pobyt alebo dlhodobý pobyt^) oprávnenej osoby na území Slovenskej republiky, 
c) trvalý pobyt alebo dlhodobý pobyt nezaopatreného dieťaťa na území Slovenskej republiky.
          (2)  Nárok na prídavok na dieťa nevzniká, ak sa nezaopatrenému dieťaťu poskytuje starostlivosť v zariadení^) a dôvodom takejto starostlivosti je  výkon ústavnej výchovy na základe právoplatného rozhodnutia príslušného orgánu^) alebo výkon ochrannej výchovy na základe právoplatného rozhodnutia súdu. 
§ 4
Nezaopatrené dieťa 
(1) Za nezaopatrené dieťa sa podľa tohto zákona považuje dieťa do skončenia povinnej školskej dochádzky,^) najdlhšie do dovŕšenia 25 rokov, ak sa
a)	sústavne pripravuje na povolanie štúdiom, alebo
b) nemôže sústavne pripravovať na  povolanie alebo vykonávať zárobkovú činnosť pre chorobu alebo úraz.
(2)	Za nezaopatrené dieťa sa podľa tohto zákona považuje aj dieťa najdlhšie do dovŕšenia plnoletosti,^2) ktoré
a)	je neschopné sa sústavne pripravovať na povolanie a vykonávať zárobkovú činnosť pre dlhodobo nepriaznivý zdravotný stav, 
b)	sa po skončení povinnej školskej dochádzky sústavne nepripravuje na povolanie, nie je v evidencii občanov hľadajúcich zamestnanie a nevykonáva zárobkovú činnosť. 
       	(3) Za nezaopatrené dieťa sa nepovažuje dieťa, ktorému vznikol nárok na invalidný dôchodok alebo ktorému bol priznaný sociálny dôchodok, a dieťa, ktoré sa sústavne pripravuje na  povolanie štúdiom, ak už skončilo jedno vysokoškolské štúdium a bol mu priznaný akademický titul.^)
(4) Zárobková činnosť podľa tohto zákona  je činnosť, ktorá zakladá nárok na príjem zdaňovaný podľa osobitného predpisu.^) 
§ 5
Sústavná príprava dieťaťa na  povolanie
           (1) Za sústavnú prípravu dieťaťa na povolanie sa považuje štúdium 
a)	na strednej škole,^) okrem štúdia popri zamestnaní, kombinovaného štúdia a štúdia jednotlivých vyučovacích predmetov, 
b)	na vysokej škole,^) okrem externého štúdia.  
(2) Za sústavnú prípravu dieťaťa na povolanie sa nepovažuje štúdium podľa odseku 1 počas výkonu základnej služby alebo náhradnej služby^) v ozbrojených silách alebo prípravnej služby alebo počas trvania služobného pomeru príslušníkov ozbrojených síl a zborov.
(3) Sústavná príprava dieťaťa na  povolanie podľa odseku 1 sa začína najskôr od začiatku školského roka prvého ročníka strednej školy; u študenta vysokej školy sa začína dňom zápisu na vysokú školu. 
(4) Za sústavnú prípravu dieťaťa na  povolanie sa považuje aj obdobie
a) bezprostredne nadväzujúce  na skončenie štúdia na strednej škole, najdlhšie do konca školského roka, v ktorom dieťa skončilo štúdium na strednej škole, 
b) od konca školského roka, v ktorom dieťa skončilo štúdium na strednej škole,  do zápisu na vysokú školu vykonaného najneskôr v októbri bežného roka, v ktorom dieťa skončilo štúdium na strednej škole,
c) po skončení posledného ročníka strednej školy do vykonania skúšky podľa osobitného predpisu,^) najdlhšie do konca školského roka, v ktorom  malo byť štúdium skončené,^)
d) po skončení posledného ročníka vysokej školy do vykonania štátnej skúšky, najdlhšie do konca školského roka, v ktorom malo byť štúdium skončené.^) 
(5) Za sústavnú prípravu dieťaťa na povolanie sa považuje aj
a)	iné štúdium alebo výučba, ak sú svojím rozsahom a úrovňou podľa rozhodnutia Ministerstva školstva Slovenskej republiky postavené na úroveň štúdia na školách uvedených v odseku 1,
b)	opakované ročníky štúdia.
(6) Za sústavnú prípravu dieťaťa na povolanie sa nepovažuje obdobie
a)	uvedené v odseku 4 písm. a) alebo jeho časť, ak dieťa v tomto období vykonáva zárobkovú činnosť s výnimkou príležitostného zamestnania^) alebo bolo zaradené do evidencie nezamestnaných občanov hľadajúcich zamestnanie,
b)	v ktorom sa štúdium prerušilo.
Dlhodobo nepriaznivý zdravotný stav dieťaťa
§ 6

	(1) Za dlhodobo nepriaznivý zdravotný stav dieťaťa sa považuje choroba a stav uvedené v prílohe tohto zákona, ktoré podľa poznatkov lekárskej vedy  trvajú viac ako dvanásť po sebe nasledujúcich kalendárnych mesiacov alebo je predpoklad, že budú trvať viac ako dvanásť po sebe nasledujúcich kalendárnych mesiacov, a vyžadujú osobitnú starostlivosť podľa prílohy tohto zákona.
	(2) Za dlhodobo nepriaznivý zdravotný stav dieťaťa sa považuje aj choroba a stav vyžadujúce osobitnú starostlivosť podľa odseku 1, ak choroba a stav vylučujú schopnosť sústavne pripravovať sa na povolanie a vykonávať zárobkovú činnosť.

§ 7
(1) Príslušný orgán na rozhodovanie o dlhodobo nepriaznivom zdravotnom stave dieťaťa je okresný úrad.
(2) Okresný úrad rozhoduje o dlhodobo nepriaznivom zdravotnom stave dieťaťa na základe písomnej žiadosti oprávnenej osoby. 
(3) Okresný úrad opätovne rozhoduje o  dlhodobo nepriaznivom zdravotnom stave dieťaťa podľa potreby, vždy však v kalendárnom mesiaci nasledujúcom po uplynutí dvanástich kalendárnych mesiacov od právoplatnosti prvého rozhodnutia o dlhodobo nepriaznivom zdravotnom stave dieťaťa; okrem toho v treťom roku veku dieťaťa, v šiestom roku veku dieťaťa a po skončení povinnej školskej dochádzky dieťaťa, ak od právoplatnosti posledného rozhodnutia o dlhodobo nepriaznivom zdravotnom stave dieťaťa uplynulo viac ako dvanásť mesiacov.
(4)   Pri rozhodovaní o dlhodobo nepriaznivom zdravotnom stave dieťaťa sa postupuje podľa všeobecných predpisov o správnom konaní.^)

§ 8
Výška prídavku na dieťa
(1) Prídavok na dieťa je
a) 480 Sk mesačne, ak ide o dieťa do 6 rokov veku,
b) 590 Sk mesačne, ak ide o dieťa od 6 do 15 rokov veku, 
c) 620 Sk mesačne, ak ide o dieťa od 15 rokov veku.		
(2) Ak sa nezaopatrené dieťa sústavne pripravuje na  povolanie štúdiom na strednej škole, suma podľa odseku 1 písm. c) sa zvyšuje o 200 Sk mesačne v školskom roku za september až jún.

	(3) Sumy podľa odsekov 1 a 2 a § 10 upraví opatrenie, ktoré vydá Ministerstvo práce, sociálnych vecí a rodiny Slovenskej republiky k 1. septembru kalendárneho roka tak, že sa tieto sumy vynásobia koeficientom, ktorým sa upravili sumy životného minima podľa osobitného predpisu.^) Upravené sumy sa zaokrúhlia na desaťkoruny nadol. 

Druhá časť

Príspevok 
§  9
Nárok na príspevok 
(1) Nárok na príspevok  má oprávnená osoba, ktorá spĺňa podmienky nároku na prídavok na dieťa podľa § 3 a ak jej príjem a príjem s ňou spoločne posudzovaných osôb podľa § 13 za rozhodujúce obdobie neprevyšuje 1,37 násobku súčtu súm pripadajúcich na spoločne posudzované osoby podľa osobitného predpisu,^) ak tento zákon neustanovuje inak. 
	(2) Nárok na príspevok nevzniká, ak spoločne posudzovaná osoba, okrem nezaopatreného dieťaťa, v kalendárnom roku, za ktorý sa zisťuje príjem, nevykonávala zárobkovú činnosť viac ako tri po sebe nasledujúce mesiace a nebola v tomto čase zaradená do evidencie nezamestnaných občanov hľadajúcich zamestnanie. To neplatí, ak spoločne posudzovaná osoba v tomto období 
a)	poberala starobný dôchodok alebo dosiahla vek potrebný na vznik nároku na starobný dôchodok,^) poberala výsluhový dôchodok podľa osobitného predpisu,^) dôchodok za výsluhu rokov, invalidný dôchodok, invalidný výsluhový dôchodok podľa osobitného predpisu^20) alebo bola invalidná a nevznikol jej nárok na invalidný dôchodok, 
b) osobne a riadne sa starala
     1. o nezaopatrené dieťa do desiatich rokov jeho veku, 
     2. o nezaopatrené dieťa, ktoré má dlhodobo nepriaznivý zdravotný stav podľa § 6, ak sa mu neposkytovala starostlivosť v zariadení sociálnych služieb celoročne, alebo ak nebolo umiestnené v inom zariadení s celoročným alebo nepretržitým pobytom alebo
3. o plnoletú blízku osobu, ktorá je prevažne alebo úplne bezvládna, ak nebola umiestnená v zariadení sociálnych služieb a ak spoločne posudzovaná osoba v tomto období poberala príspevok   pri starostlivosti o blízku osobu, 
c) bola nezaopatrené dieťa alebo sa sústavne pripravovala na povolanie štúdiom, 
d) vykonávala základnú službu alebo náhradnú službu^) v ozbrojených silách alebo civilnú službu,^) 
e)  bola vo výkone väzby alebo bola vo výkone trestu odňatia slobody,
f)	bola hospitalizovaná v zdravotníckom zariadení pre chorobu alebo úraz najmenej sedem po sebe nasledujúcich dní, 
g)	poberala nemocenské alebo peňažnú pomoc v materstve po skončení zamestnania, 

h)	bola nezvestná a bolo po nej vyhlásené pátranie,^)

i)	poberala peňažný príspevok za opatrovanie podľa osobitného predpisu,^) alebo
j) študovala v štúdiu popri zamestnaní, v kombinovanom štúdiu a v štúdiu jednotlivých vyučovacích predmetov na strednej škole  alebo v externom štúdiu na vysokej škole.
		(3) Oprávnená osoba, ktorá si uplatňuje nárok na príspevok, je povinná preukázať skutočnosti uvedené v odseku 2 písm. a) až j).
		(4) Ak je v okruhu spoločne posudzovaných osôb podľa § 13 viac nezaopatrených detí uvedených v odseku 2 písm. b) v prvom bode alebo v druhom bode, osobná a riadna starostlivosť sa zohľadní len jednej spoločne posudzovanej osobe.
(5) Ak je v okruhu spoločne posudzovaných osôb nezaopatrené dieťa, ktoré má dlhodobo nepriaznivý zdravotný stav podľa § 6, zvyšuje sa násobok súčtu súm podľa odseku 1 o výšku sumy podľa veku dieťaťa ustanovenej osobitným predpisom.^)
(6) Ak je aspoň voči jednému nezaopatrenému dieťaťu v okruhu spoločne posudzovaných osôb podľa § 13 ods. 2 písm. d) upravená vyživovacia povinnosť rodiča, ktorý nie je manželom oprávnenej osoby, alebo ak tomuto dieťaťu vznikol nárok na sirotský dôchodok alebo sirotský výsluhový dôchodok, zvyšuje sa násobok súčtu súm podľa odseku 1 o výšku sumy ustanovenej osobitným predpisom.^)

§ 10
Výška príspevku
Príspevok je 
a)	200 Sk mesačne, ak ide o dieťa do 6 rokov veku,
b)	240 Sk mesačne, ak ide o dieťa od 6 do 15 rokov veku,
c)	270 Sk mesačne, ak ide o dieťa od 15 rokov veku.

Príjem a spôsob zisťovania príjmu 
§ 11
(1) Za príjem podľa tohto zákona sa považujú príjmy fyzických osôb podľa osobitného predpisu^) po odpočítaní 
a) povinného poistného na zdravotné poistenie, poistného na nemocenské poistenie a dôchodkové zabezpečenie  a príspevku na poistenie v nezamestnanosti,
b) príspevku na doplnkové dôchodkové poistenie podľa osobitného predpisu^) do výšky podľa osobitného predpisu,^)
c) dane z príjmov fyzických osôb alebo preddavku na daň,
d) ďalších výdavkov vynaložených na dosiahnutie, zabezpečenie a na udržanie príjmov fyzických osôb podľa osobitného predpisu.^) 
(2) Z príjmov fyzických osôb, ktoré sú oslobodené od dane z príjmov fyzických osôb podľa osobitného predpisu,^) za príjem podľa tohto zákona sa ďalej považujú 
a) príjem poskytovaný ako dávka 
    1. nemocenského poistenia,
    2. nemocenského zabezpečenia podľa osobitného predpisu,^)  
    3. dôchodkového zabezpečenia okrem zvýšenia dôchodku pre bezvládnosť, 
    4. výsluhového zabezpečenia^32) okrem odchodného a úmrtného,
b) podpora v nezamestnanosti,
c) príjem prijatý v rámci plnenia vyživovacej povinnosti podľa osobitného predpisu,^)
d) opakované štátne sociálne dávky upravené osobitnými predpismi,^) okrem odmeny pestúna, prídavku na dieťa a príspevku podľa tohto zákona,
e)  plnenia poskytované v cudzej mene vojakom ozbrojených síl, ktorí sú vyslaní mimo územia Slovenskej republiky podľa osobitného predpisu^) a plnenia poskytované v cudzej mene zamestnancom^) plniacim úlohy mimo územia Slovenskej republiky v rámci mierových síl Organizácie spojených národov a vojenských misií medzinárodných organizácií,
f)   časť platu v peňažných prostriedkoch v cudzej mene zamestnancov zahraničnej služby,
g)  peňažný príspevok za opatrovanie podľa osobitného predpisu.^24)
(3) V prípade straty^) sa zohľadňuje len strata, ktorá vznikla v kalendárnom roku, za ktorý sa príjem zisťuje.
(4) Za príjem podľa tohto zákona sa považuje aj príjem plynúci zo zdrojov v zahraničí, ktorý má obdobný účel ako príjem uvedený v odseku 2 písm. a) v prvom bode a v treťom bode a v písmenách b) až d) alebo obdobný účel ako prídavok na dieťa a príspevok.
 (5) Za príjem podľa tohto zákona sa nepovažujú
a)	mesačná odmena žiaka stredného odborného učilišťa, špeciálneho stredného odborného učilišťa, odborného učilišťa a učilišťa poskytovaná podľa osobitného predpisu,^)
b)	príjem nezaopatreného dieťaťa  zo zárobkovej činnosti.
(6) Od príjmu uvedeného v odsekoch 1, 2 a 4 sa odpočíta
a) výživné a príspevok na výživu platené iným osobám, ku ktorým má spoločne posudzovaná osoba vyživovaciu povinnosť, alebo platené výživné, ktoré prešlo na štát,^)
b)  úhrada alebo časť úhrady za starostlivosť poskytovanú nezaopatrenému dieťaťu v zariadení,^4) ak je dôvodom takejto starostlivosti výkon ústavnej výchovy na základe právoplatného rozhodnutia príslušného orgánu alebo výkon ochrannej výchovy na základe právoplatného rozhodnutia súdu, ktorú platí spoločne posudzovaná osoba za nezaopatrené dieťa, ku ktorému má vyživovaciu povinnosť; to platí aj vtedy, ak ide o úhradu alebo časť úhrady za starostlivosť poskytovanú v zariadení sociálnych služieb celoročne, ktorú platí spoločne posudzovaná osoba za inú osobu ako dieťa, ku ktorej má vyživovaciu povinnosť.
(7) Príjem v cudzej mene sa prepočítava na slovenskú korunu podľa kurzu vyhláseného Národnou bankou Slovenska posledný deň v jednotlivých mesiacoch kalendárneho roka, za ktorý sa zisťuje príjem alebo priemerom týchto kurzov v mesiacoch, v ktorých spoločne posudzovaná osoba mala príjem v cudzej mene.
§ 12
(1) Rozhodujúce obdobie, za ktoré sa zisťuje príjem na posúdenie nároku na príspevok, je kalendárny rok, ktorý predchádza obdobiu, na ktoré sa posudzuje nárok na príspevok. Tento príjem sa zisťuje vždy v septembri kalendárneho roka a platí pri posudzovaní nároku na príspevok až do konca augusta nasledujúceho kalendárneho roka. 
(2) Ak spoločne posudzovaná osoba v rozhodujúcom období podľa odseku 1 vykonávala činnosť, za ktorú mala príjem zdaňovaný osobitným spôsobom podľa osobitného predpisu,^) za jej príjem za rozhodujúce obdobie sa považuje suma, ktorá sa rovná            12-násobku sumy životného minima pre jednu plnoletú fyzickú osobu podľa osobitného predpisu^) platnej v rozhodujúcom období v decembri.
(3) Príjem na posúdenie nároku na príspevok sa vypočíta ako jedna dvanástina príjmu spoločne posudzovaných osôb v rozhodujúcom období. Takto vypočítaný príjem sa zaokrúhľuje na desaťkoruny nadol.
§ 13
Okruh spoločne posudzovaných osôb na účely zisťovania príjmu
	    (1) Spoločne posudzované osoby podľa tohto zákona sú fyzické osoby uvedené v § 2 ods. 1 písm. a) a d) a ďalšie fyzické osoby uvedené v odsekoch 2, 4 a 5.
	(2) Ak oprávnená osoba je rodič nezaopatreného dieťaťa, spoločne s ňou sa posudzujú 
a)  druhý rodič, ktorý je jej manžel a ich nezaopatrené deti, ktoré sú v ich starostlivosti,
b)  jej manžel, ktorý nie je rodič nezaopatreného dieťaťa, ak má rovnaký trvalý pobyt alebo dlhodobý pobyt s oprávnenou osobou a ich  nezaopatrené deti, ktoré sú v ich starostlivosti, 
c)	druhý rodič, ktorý nie je jej manžel a ich spoločné nezaopatrené deti, ktoré sú v ich starostlivosti,
d) nezaopatrené deti, ktoré sú v jej starostlivosti. 
(3) Ak oprávnená osoba je uvedená v § 2 ods. 1 písm. b) alebo plnoleté nezaopatrené dieťa uvedené v § 2 ods. 1 písm. c),  zohľadňuje sa pri nároku na príspevok len príjem nezaopatreného dieťaťa. 
(4) Ak oprávnená osoba je plnoleté nezaopatrené dieťa podľa § 2 ods. 1 písm. d), ktoré uzavrelo manželstvo, spoločne s ním sa posudzuje jej manžel a ich spoločné nezaopatrené deti, ktoré sú v ich starostlivosti.
(5) Ak oprávnená osoba je plnoleté nezaopatrené dieťa podľa  § 2 ods. 1 písm. d), ktorého manželstvo zaniklo,  spoločne s ňou sa posudzuje jej  nezaopatrené dieťa, ktoré je v jej starostlivosti.
(6) Ak oprávnená osoba je rodič nezaopatreného dieťaťa, spoločne s ňou sa neposudzuje 
a) rodič, ktorému je voči nezaopatrenému dieťaťu uvedenému v odseku 2 písm. a) a c) upravená vyživovacia povinnosť;^)  to neplatí, ak je vyživovacia povinnosť tohto rodiča upravená, len voči niektorému z jeho nezaopatrených detí, ktoré sú v okruhu spoločne posudzovaných osôb,
b) manžel rodiča nezaopatreného dieťaťa, ktorému je voči rodičovi nezaopatreného dieťaťa upravená vyživovacia povinnosť,^) 
c) nezaopatrené dieťa, ktoré nespĺňa podmienky nároku na prídavok na dieťa podľa § 3      ods. 1 písm. c), alebo ktorému nevzniká nárok na prídavok na dieťa podľa § 3 ods. 2,
d) rodič nezaopatreného dieťaťa alebo manžel rodiča nezaopatreného dieťaťa, ktorý je vo výkone väzby alebo vo výkone trestu odňatia slobody,
e)	rodič nezaopatreného dieťaťa alebo manžel rodiča nezaopatreného dieťaťa, ktorý je nezvestný a je po ňom vyhlásené pátranie,
f)	rodič nezaopatreného dieťaťa alebo manžel rodiča nezaopatreného dieťaťa, ktorý vykonáva základnú službu alebo náhradnú službu^21) v ozbrojených silách alebo civilnú službu.^22)
(7) Ak oprávnená osoba je plnoleté nezaopatrené dieťa, ktoré uzavrelo manželstvo, spoločne s ňou sa neposudzuje jej manžel, 
a)	ktorému je upravená vyživovacia povinnosť voči oprávnenej osobe,
b)	ktorý je vo výkone väzby alebo vo výkone trestu odňatia slobody,
c)	ktorý je nezvestný a je po ňom vyhlásené pátranie alebo
d)	ktorý vykonáva základnú službu alebo náhradnú službu^21) v ozbrojených silách alebo civilnú službu.^22)

Tretia časť

Spoločné ustanovenia
§ 14
Konanie 
(1) Oprávnená osoba môže uplatniť nárok na prídavok na dieťa a nárok na príspevok   podaním písomnej žiadosti.
(2) Oprávnená osoba uplatňuje nárok na prídavok na dieťa a na príspevok na okresnom úrade príslušnom podľa miesta jej trvalého pobytu alebo dlhodobého pobytu. 
(3) Okresný úrad vyplatí prídavok na dieťa a príspevok, ak oprávnená osoba uplatní nárok na prídavok na dieťa a na príspevok podľa odsekov 1 a 2 a spĺňa  podmienky nároku na prídavok na dieťa podľa § 3 a na príspevok podľa § 9. Ak oprávnená osoba, ktorá  uplatnila nárok na prídavok na dieťa a na príspevok podľa odsekov 1 a 2, nespĺňa podmienky nároku na prídavok na dieťa podľa § 3 a na príspevok podľa § 9,  okresný úrad vydá rozhodnutie o zamietnutí žiadosti o  prídavok na dieťa a rozhodnutie o zamietnutí žiadosti o príspevok.
(4) Na konanie o nároku na prídavok na dieťa a na príspevok sa vzťahujú všeobecné predpisy o správnom konaní,^16) okrem odseku 3 prvej vety, § 17 ods. 1 a 5.
§ 15
Povinnosti oprávnenej osoby
Oprávnená osoba, ktorá uplatňuje nárok na prídavok na dieťa  a na príspevok je povinná, okrem povinnosti pri uplatňovaní nároku na príspevok podľa § 9 ods. 3,
a) preukázať rozhodujúce skutočnosti, ktoré majú vplyv na  vznik nároku, na výšku a na výplatu prídavku na dieťa a príspevku, 
b) do ôsmich dní písomne oznámiť zmeny v rozhodujúcich skutočnostiach, ktoré majú vplyv na nárok na prídavok na dieťa a na príspevok, ako aj na ich výplatu. 
§ 16
Výplata prídavku na dieťa a výplata príspevku
(1) Okresný úrad vyplatí prídavok na dieťa  a príspevok za celý kalendárny mesiac, aj keď podmienky nároku na prídavok na dieťa  a na príspevok boli splnené len  za časť kalendárneho mesiaca. Okresný úrad vyplatí prídavok na dieťa  a  príspevok za  kalendárny mesiac na to isté dieťa len raz.
(2) Okresný úrad vypláca prídavok na dieťa  a príspevok mesačne pozadu, a to najneskôr do konca kalendárneho mesiaca nasledujúceho po kalendárnom mesiaci, v ktorom oprávnená osoba splnila podmienky  nároku na prídavok na dieťa a na príspevok.
(3) Okresný úrad poukazuje prídavok na dieťa a príspevok oprávnenej osobe  na jej účet v banke alebo v pobočke zahraničnej banky,^) ktorá má povolenie pôsobiť ako banka na území Slovenskej republiky, alebo na žiadosť oprávnenej osoby vypláca prídavok na dieťa a príspevok v hotovosti. Ak oprávnená osoba písomne požiada o zmenu spôsobu vyplácania prídavku na dieťa a príspevku, okresný úrad je povinný žiadosti vyhovieť. Prídavok na dieťa a príspevok sa nevyplácajú do  cudziny.
(4) Okresný úrad rozhodne o zastavení výplaty prídavku na dieťa  alebo príspevku oprávnenej osobe  od  kalendárneho mesiaca, ktorý nasleduje po kalendárnom mesiaci, za ktorý sa už prídavok na dieťa alebo príspevok vyplatil, ak
a) oprávnená osoba nesplnila povinnosti podľa § 15 alebo
b) ak z vlastného podnetu alebo z podnetu inej fyzickej osoby alebo právnickej osoby vznikol dôvod na prešetrenie, či oprávnená osoba naďalej spĺňa  podmienky nároku na prídavok na dieťa alebo príspevok a na ich výplatu.
 	(5) Odvolanie proti rozhodnutiu o zastavení výplaty  prídavku  na dieťa alebo príspevku v prípadoch uvedených v odseku 4 nemá odkladný účinok.
(6) Okresný úrad obnoví výplatu prídavku na dieťa alebo príspevku od kalendárneho mesiaca nasledujúceho po kalendárnom mesiaci, v ktorom oprávnená osoba preukázala, že zanikli dôvody, pre ktoré bola výplata zastavená. O obnovení výplaty prídavku na dieťa alebo príspevku okresný úrad vydá rozhodnutie. Okresný úrad doplatí prídavok na dieťa alebo príspevok za obdobie zastavenia ich výplaty, ak podmienky nároku  na prídavok na dieťa alebo na príspevok sa počas tohto obdobia splnili.
(7) Ak v priebehu kalendárneho mesiaca nastala  zmena oprávnenej osoby, prídavok na dieťa a príspevok sa vyplatia tej oprávnenej osobe, ktorá má dieťa v starostlivosti na konci kalendárneho mesiaca, za ktorý prídavok na dieťa a príspevok patria.
(8) Ak oprávnená osoba po uplatnení nároku na prídavok na dieťa a na príspevok zomrela, a podmienky nároku na prídavok na dieťa a na príspevok ku dňu jej smrti boli splnené, okresný úrad vyplatí prídavok na dieťa a príspevok ďalšej oprávnenej osobe alebo obci, v ktorej má nezaopatrené dieťa trvalý pobyt alebo dlhodobý pobyt.
Zvýšenie prídavku na dieťa a príspevku, zníženie prídavku na dieťa a príspevku, odňatie  prídavku na dieťa a príspevku a vrátenie prídavku na dieťa a príspevku
§ 17
 (1) Ak nastala skutočnosť, ktorá má za následok zvýšenie vyplácaného prídavku na dieťa alebo príspevku, okresný úrad vyplatí zvýšený prídavok na dieťa alebo príspevok už za kalendárny mesiac, v ktorom táto skutočnosť nastala.
(2) Ak nastala skutočnosť, ktorá má za následok zníženie vyplácaného prídavku na dieťa alebo príspevku, okresný úrad vyplatí prídavok na dieťa alebo príspevok v pôvodnej výške ešte za kalendárny mesiac, v ktorom táto  skutočnosť nastala.
(3) Ak oprávnená osoba už nespĺňa podmienky nároku na  prídavok na dieťa alebo na príspevok alebo ak okresný úrad vyplácal prídavok na dieťa alebo príspevok oprávnenej osobe  neprávom, okresný úrad rozhodne o odňatí prídavku na dieťa alebo príspevku. Ak okresný úrad  vyplácal prídavok na dieťa alebo príspevok vo vyššej sume ako mal, rozhodne o jeho  znížení.
(4) Ak okresný úrad vyplácal prídavok na dieťa alebo príspevok neprávom alebo vo  vyššej sume ako mal, hoci oprávnená osoba splnila povinnosti podľa tohto zákona, prídavok na dieťa alebo príspevok odníme alebo jeho sumu zníži od kalendárneho mesiaca, ktorý nasleduje po kalendárnom mesiaci, za ktorý prídavok na dieťa alebo príspevok neprávom vyplatil alebo  vyplatil vo vyššej sume.
(5) Ak okresný úrad vyplácal prídavok na dieťa alebo príspevok v nižšej sume ako  mal, alebo prídavok na dieťa alebo príspevok nevyplácal, hoci oprávnená osoba  splnila podmienky podľa tohto zákona, okresný úrad prídavok na dieťa alebo príspevok zvýši alebo vyplatí vo výške podľa  § 8 alebo § 10. Okresný úrad doplatí  prídavok na dieťa alebo príspevok za čas, za ktorý ho vyplácal v nižšej sume, alebo  prídavok na dieťa alebo príspevok vyplatí za čas, za ktorý ho nevyplácal vôbec.
(6) Nárok na doplatenie prídavku na dieťa alebo príspevku alebo na vyplatenie prídavku na dieťa alebo príspevku podľa odseku 5 zaniká uplynutím  jedného roka od poslednej výplaty prídavku na dieťa alebo príspevku v nižšej sume ako  patril alebo od posledného kalendárneho mesiaca, za ktorý mal okresný úrad  vyplatiť prídavok na dieťa alebo príspevok. 
(7) Ak oprávnená osoba svojím konaním spôsobila, že  okresný úrad jej prídavok na dieťa alebo príspevok vyplatil neprávom alebo vo vyššej sume ako mal, je povinná prídavok na dieťa alebo príspevok vrátiť alebo vrátiť jeho časť. Nárok na vrátenie prídavku na dieťa alebo príspevku vyplateného neprávom alebo na vrátenie jeho časti zaniká  uplynutím jedného roka odo dňa, keď okresný úrad túto skutočnosť zistil, najneskôr  uplynutím troch rokov odo dňa poslednej neoprávnenej výplaty prídavku na dieťa alebo príspevku.

§ 18
(1)	Ak oprávnená osoba nevyužíva prídavok na dieťa a príspevok podľa § 1 ods. 2, okresný úrad z vlastného podnetu alebo z iného podnetu vydá rozhodnutie o zastavení  výplaty prídavku na dieťa a príspevku oprávnenej osobe  a o poukazovaní prídavku na dieťa a príspevku
a) ďalšej oprávnenej osobe, alebo
b) obci, v ktorej má nezaopatrené dieťa trvalý pobyt alebo dlhodobý pobyt.
           (2) Ak odpadnú dôvody na zastavenie výplaty podľa odseku 1, okresný úrad z vlastného podnetu alebo z iného podnetu vydá rozhodnutie o obnovení  výplaty prídavku na dieťa a príspevku oprávnenej osobe.
           (3) Ak sa prídavok na dieťa a príspevok vypláca ďalšej oprávnenej osobe alebo obci, ustanovenia o povinnostiach oprávnenej osoby sa primerane vzťahujú aj na ďalšiu oprávnenú osobu alebo na obec. 
§ 19
(1) Ak je oprávnená osoba povinná na základe vykonateľného rozhodnutia vrátiť sumy neprávom prijaté podľa tohto zákona, môžu sa zraziť aj z bežne vyplácaného alebo neskôr priznaného prídavku na dieťa alebo príspevku, alebo zo mzdy, platu alebo inej odmeny za prácu  alebo z náhrad  z týchto plnení a z odmien za pracovnú pohotovosť alebo z dávok dôchodkového zabezpečenia. Sumy, ktoré nemožno postihnúť výkonom rozhodnutia a ktoré sa nesmú povinnému zraziť zo mzdy pri výkone rozhodnutia, ustanovuje osobitný predpis.^)
(2) Prídavok na dieťa a príspevok nemožno postihnúť výkonom rozhodnutia podľa osobitného predpisu.^)   
§ 20
Zánik nároku
Nárok na prídavok na dieťa a príspevok za kalendárny mesiac zaniká uplynutím jedného roka od posledného dňa v mesiaci, za ktorý prídavok na dieťa alebo príspevok patril. 
                                                                      § 21
Súčinnosť a spolupráca pri poskytovaní prídavku na dieťa a príspevku
	Orgány štátnej správy, obce, zdravotnícke zariadenia, školské zariadenia a ďalšie právnické osoby a fyzické osoby, ktoré plnia úlohy pri poskytovaní prídavku na dieťa a príspevku alebo sú vecne príslušné na poskytovanie údajov súvisiacich s týmito štátnymi sociálnymi dávkami, sú povinné spolupracovať s okresným úradom a na jeho žiadosť podávať informácie a oznámenia vo veci nároku na prídavok na dieťa a na príspevok, ich výšky a výplaty v rozsahu svojej pôsobnosti.

Štvrtá časť
Prechodné a záverečné ustanovenia
§ 22
	(1) Prídavok na dieťa a príspevok  sa poskytne  odo dňa nadobudnutia účinnosti tohto zákona oprávnenej osobe, ktorá si uplatnila nárok na prídavok na dieťa  a na príspevok,   a ktorá  splnila podmienky nároku podľa § 3 a 9, prvý raz v  auguste 2002 za júl 2002.
	(2) Pri uplatňovaní nároku na prídavok na  dieťa a na príspevok, pri rozhodovaní o nároku na prídavok na dieťa  a na príspevok, pri odnímaní,  zastavení výplaty a vrátení prídavku na dieťa a príspevku, pri úprave ich výšky a pri výplate prídavku na dieťa a príspevku sa postupuje odo dňa nadobudnutia účinnosti tohto zákona do 30. júna 2003 podľa predpisov účinných do 30. júna 2002.^)
	(3) Finančné prostriedky na výplatu prídavku na dieťa a príspevku podľa odseku 2 poskytuje štát na osobitný účet Sociálnej poisťovne prostredníctvom rozpočtových výdavkov kapitoly štátneho rozpočtu Ministerstva práce, sociálnych vecí a rodiny Slovenskej republiky.
	(4)  Na posúdenie nároku na príspevok na  obdobie od 1. júla 2002 do 31. augusta 2002 sa použije príjem zistený  za kalendárny rok 2000.
	(5) Za dieťa, ktoré má dlhodobo nepriaznivý zdravotný stav podľa § 6 považuje sa aj dieťa, ktoré podľa právnych predpisov účinných do 30. júna 2002 je podľa rozhodnutia príslušného orgánu dlhodobo ťažko zdravotne postihnuté a vyžaduje mimoriadnu starostlivosť alebo osobitne náročnú mimoriadnu starostlivosť. 
	(6) Podľa právoplatného rozhodnutia príslušného orgánu o tom, že dieťa je dlhodobo ťažko zdravotne postihnuté a vyžaduje mimoriadnu starostlivosť alebo osobitne náročnú mimoriadnu starostlivosť sa podľa tohto zákona postupuje do skončenia platnosti rozhodnutia, najdlhšie do 31. decembra 2003.
	(7) Prvá úprava súm podľa § 8 ods. 3  sa vykoná k 1. septembru 2003.
§ 23
(1) Ak sa uplatňuje nárok na prídavky  na deti  za obdobie pred 1. júlom 2002, posudzuje sa nárok na prídavky na deti podľa právneho predpisu účinného v období, za ktoré sa uplatňuje. 
(2) Ak sa po 1. júli 2003 uplatňuje nárok na prídavok na dieťa a na príspevok za obdobie od 1. júla 2002 do 30. júna 2003, posudzuje sa nárok na prídavok na dieťa a na príspevok  podľa tohto zákona. Vecne príslušný subjekt  na poskytovanie prídavku na dieťa a na poskytovanie príspevku je okresný úrad podľa § 14.
(3) Ustanovenie § 16 písm. a) tretí bod zákona č. 543/1990 Zb. o štátnej správe sociálneho zabezpečenia v znení zákona Slovenskej národnej rady č. 195/1992 Zb., ktoré upravuje rozhodovanie o tom, či je dieťa dlhodobo ťažko zdravotne postihnuté na účely priznania príplatku k prídavkov na deti sa od nadobudnutia účinnosti tohto zákona nepoužije.

§ 24
Zrušujú sa: 
1. zákon  Národnej rady Slovenskej republiky č. 193/1994 Z. z. o prídavkoch na deti a o príplatku k prídavkom na deti v znení zákona Národnej rady Slovenskej republiky            č. 134/1995 Z. z., zákona č. 278/1997 Z. z., zákona č. 196/1998 Z. z., zákona č. 174/1999 Z. z. a zákona č. 208/2001 Z. z.
2. § 49 ods. 1 písm. f) zákona Národnej rady Slovenskej republiky č. 274/1994 Z. z. o Sociálnej poisťovni v znení zákona Národnej rady Slovenskej republiky č. 374/1994         Z. z.,
3. § 16 písm. a) druhý bod, § 20 písm. a) a b), § 24 písm. g) a ch) zákona č. 543/1990 Zb. o štátnej správe sociálneho zabezpečenia v znení zákona Slovenskej národnej rady         č. 195/1992 Zb., 
4. vyhláška Ministerstva práce, sociálnych vecí a rodiny Slovenskej republiky č. 222/1994    Z. z. o spôsobe zisťovania príjmu na nárok na prídavky na deti. 
§ 25
	Tento zákon nadobúda účinnosť 1. júla 2002 okrem  §  8 ods. 2,  § 14, § 16 až 18,     § 24 druhého bodu,  ktoré nadobúdajú  účinnosť 1. júla 2003.